Frank Aaen (EL), 2009-11-03:
Det er jo en selvfølge, at Enhedslisten støtter, at der kommer mere kontrol med den finansielle sektor, men som vi var inde på i de korte bemærkninger, og som nogle af mine venner i oppositionen også har været inde på, så øger det her også nogle muligheder for at få mere international spekulation.
Det rejser jo et meget principielt spørgsmål, nemlig om man tror, at man opnår at få styr på og begrænse den internationale spekulation, som vi i øjeblikket ser ødelæggende virkninger af, ved at åbne op for mere spekulation og samtidig lave mere kontrol.
Jeg tror ikke på det.
Man skal så, som vi var inde på før, til at rejse ud til de mest eksotiske øer og føre kontrol, eller man skal tro på myndighederne på de pågældende øer, hvilket ville være meget uklogt, for de lever jo af at have mystiske selskaber liggende i deres område.
Det er simpelt hen bare naivt at tro, at man kan kontrollere sig ud af de negative sider af spekulationen.
Derfor er opgaven modsat, nemlig at begrænse mulighederne for den her skadelige spekulation, men selvfølgelig sørge for, at penge kan flytte over grænserne, når der er brug for det, når man skal rejse, når man skal købe nogle varer, eller når man skal etablere sig i et andet land.
Selvfølgelig skal der være mulighed for at føre pengene ud, og selvfølgelig vil det også betyde, at man så fører kontrol med de institutioner, man har til at føre penge hen over landegrænser – klart.
Men det duer ikke at tro, at man kan kontrollere den del af den internationale spekulation, der drejer sig om én ting, nemlig spekulation.
Det andet er jo menneskelig virksomhed og aktivitet, og det har vi ikke noget imod, men er der nogen her – ministeren måske – der kan forklare mig, hvad spekulanter gør godt for?
Jeg har aldrig nogen sinde fået øje på en eneste samfundsnyttig effekt af spekulation.
Jeg har set masser af eksempler på, at hele lande og hele verdensdele er blevet tvunget i knæ og ud i armod, arbejdsløshed og elendighed på grund af spekulation.
Jeg har ikke ét eksempel på, at spekulation har skabt værdi for verden.
Måske har en spekulant taget penge fra en anden spekulant – det er jo sket i stor målestok – en spekulant har typisk også snydt en anden spekulant, helt op til 281 mia. kr., som vi ved ham Madoff har gjort ovre i USA, og det var dog en sjat.
Men har det skabt værdi, altså for samfundet, for menneskerne, for borgerne, for virksomhederne?
Nej, det har det ikke.
Har det skadet menneskerne, verden, borgerne, virksomhederne?
Ja, det har det.
Jeg vil sige til ministeren, at det er derfor, at det er så dumt – undskyld mig, hvis man altså må sige sådan; det er vist lige på kanten, men uklogt, det må man sige – det er så uklogt at åbne op for yderligere muligheder for at kunne spekulere og sige, at det er fremskridt, og så oven i købet åbne op for det i lande, som er uden for EU, som der er lidt kontrol med, hvis vi ser bort fra et par af landene, og lande, som EU har aftaler med, hvor der er lidt kontrol, bortset fra et lidt større antal lande.
Det er altså uklogt at åbne op for spekulation via lande, som hverken er en del af EU eller en del af de lande, EU har aftaler med, men som bare ligger et eller andet fjernt sted, ingen af os rigtig kender til.
Derfor støtter jeg selvfølgelig – som også Socialdemokratiet og SF var inde på – at vi må have undersøgt det her nærmere: Hvad går det ud på?
Så kan man stemme for det gode og imod det dårlige.
Det er sådan set den pæneste og mest reelle måde, og så kan borgerne også få øje på, hvad der sker.
Så vi ender nok i en af de to sidste løsninger.
Det vil vise sig.